प्रेस कॉन्फ्रेंस के सवाल पहले ही मालूम थे, पर्ची में जवाब लिखकर लाए- कैमरे में कैद हो गए
US President Joe Biden Press Conference Video - अमेरिका के राष्ट्रपति जो बाइडेन एक बार फिर हंसी की वजह बन गए। बुधवार रात वो एक प्रेस कॉन्फ्रेंस में मीडिया के सवालों का जवाब देने पहुंचे। उनके हाथ में एक कागज था।
अमेरिका के राष्ट्रपति जो बाइडेन एक बार फिर हंसी की वजह बन गए। बुधवार रात वो एक प्रेस कॉन्फ्रेंस में मीडिया के सवालों का जवाब देने पहुंचे। उनके हाथ में एक कागज था। इसमें लिखा था कि सवाल क्या पूछे जाएंगे और प्रेसिडेंट को उनका जवाब क्या देना है।
अमेरिकी राष्ट्रपति की यह हरकत कैमरों में कैद हो गई और अब इस पर सवाल उठ रहे हैं। मीडिया पूछ रहा है कि प्रेस कॉन्फ्रेंस क्या फिक्स थी। अगर नहीं तो बाइडेन के हाथ में जो पर्ची थी, वही सवाल-जवाब क्यों हुए। पिछले साल दिसंबर और उसके पहले जून में भी बाइडेन की चोरी पकड़ी गई थी। उसे चीट-शीट स्कैंडल नाम दिया गया था।
वही सवाल और वही जवाब
बुधवार को बाइडेन जब मीडिया से बातचीत के लिए पहुंचे तो हाथ में एक कागज था। ये उन्हें एडवाइजर्स ने लिखकर दिया था। एक रिपोर्टर ने बिल्कुल वही सवाल पूछे जो बाइडेन की पर्ची में लिखा था। राष्ट्रपति ने भी वही जवाब पढ़ दिया जो उनके नोट्स में लिखा था।
व्हाइट हाउस के रोज गार्डन (गुलाब उद्यान) में हुई इस मीडिया टॉक में बाइडेन के साथ साउथ कोरिया के प्रेसिडेंट यून सुक योल भी थे। कहा जा रहा है कि बाइडेन की यह चोरी साउथ कोरिया के ही एक कैमरामैन ने पकड़ी। सवाल पूछने वाली पत्रकार लास एंजिलिस टाइम्स की कर्टनी सुब्रमण्यन थीं। हैरानी की बात तो यह है कि बाइडेन की पर्ची पर रिपोर्टर का फोटो भी था।
मेंटल हेल्थ पर सवालिया निशान और चुनाव लड़ने की तैयारी
अब जानिए, आखिर क्यों बाइडेन पर उठते हैं सवाल...
अकेले ही हाथ मिलाने चले..
पिछले साल जून में उत्तरी कैरोलिना की पेन्सिलवेनिया यूनिवर्सिटी में बाइडेन भाषण दे रहे थे। भाषण के खत्म होने के बाद बाइडेन अकेले ही हवा में हाथ मिलाते दिखे। इस घटना का वीडियो वायरल हो गया।
दरअसल, इस कार्यक्रम में बाइडेन के साथ स्टेज शेयर करने वाला कोई नहीं था। बाइडेन इतने गुमसुम हो गए कि उन्हें ये बात याद ही नहीं रही कि मंच पर वो अकेले हैं। भाषण खत्म करने के वह अपने दाहिनी ओर मुड़े और गॉड ब्लेस यू ऑल बोलने के साथ किसी से हैंडशेक करने के लिए हाथ बढ़ाने लगे। फिर शायद उन्हें गलती का अहसास हुआ और वो अचानक दर्शकों की तरफ घूम गए।
तारीख ही भूल गए
6 जनवरी को कैपिटल हिल हिंसा की दूसरी बरसी मनाई गई थी। इस दौरान बाइडेन ने हिंसा में दंगाईयों का सामना करने वाले लोगों को प्रेसिडेंट मेडल से सम्मानित किया था। इस दौरान वो एख बड़ी गलती कर बैठे और इससे उनके राष्ट्रपति पद के लिए फिट होने पर एक बार फिर विवाद खड़ा हो गया।
दरअसल, बाइडेन अपने संबोधन में कैपिटल हिल हिंसा की तारीख 6 जनवरी की बजाय 6 जुलाई बोल गए। उन्होंने कहा- 6 जुलाई को जो कुछ हुआ उसका इंटरनेशनल लेवल पर जो असर हुआ था, उसे आप समझ ही सकते हैं। इसी भाषण में उन्होंने जहां यूक्रेनियन बोलना था, वो उसे ईरानियन बोल गए थे।
G20 समिट में इस्तेमाल की थी चीट शीट
पिछले साल हुए G20 समिट में अमेरिकी राष्ट्रपति जो बाइडेन का एक फोटो वायरल हुआ था। इस समिट में उनके हाथ में एक कागज था। इस पर तफ्सील से लिखा था कि उन्हें समिट हॉल में क्या-क्या करना है। मसलन, कहां बैठना है- कब और कितनी देर बोलना है। इतना ही नहीं फोटो सेशन में कहां खड़ा होना है, इसके नोट्स भी बनाकर दिए गए थे। जिससे उनकी फिटनेस को लेकर काफी सवाल खड़े हो गए थे।
दिवंगत साथी को स्टेज पर बुलाते रहे
इतना ही नहीं, पिछले ही साल वो डेमोक्रेटिक पार्टी के एक टाउनहॉल में पहुंचे थे। यहां स्पीच के दौरान उन्होंने अपनी ही पार्टी के सांसद का नाम लेकर उन्हें तीन बार स्टेज पर इनवाइट किया था। खास बात यह है कि इस सांसद का दो दिन पहले निधन हुआ था। इसके बाद बाइडेन ने माफी मांगी थी।
जुलाई 2021 में तो बाइडेन का और भी बड़ा मजाक बना था। वो एक सरकारी कार्यक्रम को होस्ट कर रहे थे। इस दौरान उनके पास एक नोट भेजा गया। इसमें लिखा था- आपकी चिन (ठोड़ी) पर कुछ लगा है, इसे हटा दीजिए।
ट्रम्प ने कहा था-अनफिट फॉर प्रेसिडेंसी
डोनाल्ड ट्रम्प कई बार बाइडेन को ‘अनफिट फॉर प्रेसिडेंसी’ कहते रहे हैं। 2020 में जब प्रेसिडेंशियल इलेक्शन के लिए कैंपेन चल रहा था, तब विपक्षी रिपब्लिकन पार्टी और खासतौर पर तब के राष्ट्रपति डोनाल्ड ट्रम्प ने कई बार जो बाइडेन को ‘स्लीपी जो’ यानी नींद में रहने वाले जो बाइडेन बताया था।
ट्रम्प की पार्टी ने कुछ मेडिकल डॉक्यूमेंट्स भी जारी किए थे जो बाइडेन की मेंटल और फिजिकल हेल्थ से जुड़े थे। इसके बावजूद बाइडेन प्रेसिडेंट इलेक्शन जीते। कई बार उनकी मीडिया ब्रीफिंग सिर्फ इसलिए कैंसल कर दी गईं, क्योंकि बाइडेन इसके लिए तैयार नहीं हो सके थे।